בית המשפט הפדרלי בקנדה דחה את בקשת איגוד תעשית המוסיקה הקנדית להורות לספקי גישה לאינטרנט לחשוף את פרטיהם של 29 גולשי אינטרנט, המוגדרים כ"משתמשים כבדים" ואשר הורידו מהאינטרנט מאות שירים במשך חודשיים.
השופט פינקנשטיין קבע כי הורדת שירים באמצעות תוכנת שיתוף קבצים, כדוגמת תוכנת "קאזה", אינה מהווה הפרה של זכות יוצרים לפי החוק הקנדי. השופט הוסיף כי הצבת עותק פרטי של הקלטת מוסיקה בתיקייה משותפת אינה דומה להפצה בלתי מורשית של ההקלטה או שכפולה. למעשה, היא שקולה ל"הצבת עותק של ספר במכונת הצילום בספריה ציבורית".
השופט הוסיף כי התשתית העובדתית שהוצגה בפניו אינה מצדיקה פגיעה חמורה בפרטיותם של הגולשים על ידי חשיפת פרטיהם האישיים.